钦定古今图书集成/理学汇编/文学典/第161卷 > 《徐师曾文体明辩》 > 《跋张忠确公家问》前人
## 钦定古今图书集成/理学汇编/文学典/第161卷 > 《徐师曾文体明辩》 > 《跋张忠确公家问》前人

熹尝铭张忠文公之庙曰：“得读其遗书而叹慕其风
烈。”今又得观公子忠确公汾州《家问》，尤深敬仰。窃惟
国家承平百年，德隆泽茂，世臣乔木，不为无人。而一
旦危难之际，忠义之节乃独萃于张氏之一门，其亦
盛矣。公之大节，青天白日，固不待赞述而后明。而熹
独于其笔札之精谨，见其神气之安闲，于其家人父
子之间，见其誓死之外，唯以收恤遗孤为寄，而无一
毫内顾，下流之私也。呜呼！非其胸中有以大过人者，
何以及此！先觉有言：“慷慨杀身者易，从容就义者难。”
若公之死，其真所谓从容就义者邪！公孙行俭因友
人余克忠以此轴见视，三复以还，为之感涕，因敬识
其后云。庆元丙辰十月己巳